
Лэскэн щIыналъэм щызэхьэзэхуащ
Хьэтуей дэт спорт пэшым мы махуэхэм щызэхэтащ ныбжьыщIэхэм боксымкIэ я щIыналъэ зэхьэзэхуэ. Ар къызэрагъэпэщащ къуажэм щыIэ, Олимп резервымкIэ спорт школым и унафэщI ДзыхьмыщI Мартинрэ Лэскэн район администрацэм физическэ щэнхабзэмрэ спортымкIэ и къудамэм и унафэщI Къэжэр Арсенрэ. Зэхьэзэхуэм хэтащ Бахъсэн, Налшык, Нарткъалэ къалэхэм, Шэджэм, Бахъсэн, Лэскэн районхэм щыщ спортсмен ныбжьыщIэхэр — псори зэхэту 80-м щIигъу.
Зэхьэзэхуэм и къалэн нэхъыщхьэу щытащ щIыналъэм боксым зыщегъэужьыныр, абы сабий нэхъыбэ дегъэхьэхыныр, спорт Iэзагъэм хэгъэхъуэныр, физическэ щэнхабзэмрэ спортымкIэ щIалэгъуалэм нэхъыбэрэ загъэсэныр, къыдэкIуэтей щIэблэр хэкупсэу къэгъэхъуныр.
ЩIыналъэ зэпеуэм и хьэщIэ лъапIэхэу щытащ УФ-м щIыхь зиIэ и тренер Денисенкэ Василий (Олимп чемпион Леб-зяк Александр и япэ тренеру щытащ), кикбоксингымкIэ япэ дунейпсо чемпион Жанэ Мурат, КъБР-м боксымкIэ и командэ къыхэхам и тренер нэхъыжь Бахъсэн Нурмухьэмэд, Котляревскэ жылагъуэм и администрацэм и Iэтащхьэ Федоренкэ Александр, Лэскэн районым щIыпIэ самоуправленэмкIэ и советым и тхьэмадэм и къуэдзэ Ажокъуэ Хьэчим, район администрацэм физическэ щэнхабзэмрэ спортымкIэ и къудамэм и унафэщI Къэжэр Арсен, Хьэтуей къуажэ администрацэм и Iэтащхьэ ДзыхьмыщI Анзор сымэ.
Зэхьэзэхуэр къыщызэIуахым спорт-сменхэм псалъэ гуапэхэмкIэ зыхуагъэзащ икIи ехъулIэныгъэ зыIэрагъэхьэну ехъуэхъуащ Къэжэр Арсенрэ Денисенкэ Василийрэ.
Я хьэлъагъ елъытауэ гуэшауэ щыта гупхэм пашэ щыхъуащ Къэжэр Iэят, Хьэмыкъуэ Мухьэмэд, Бэвыкъуэ Къантемыр, Насып Инал, Бэвыкъуэ Къазбэч, Щоджэн Аслъэн, Ащнокъуэ Идар, Лашэ Уэсмэн, ЩобытIэ Заурбэч, Гъажэ Мухьэмэд, Нот Рустам сымэ.
ТекIуахэмрэ къыхэжаныкIахэмрэ медалхэмрэ щIыхь тхылъхэмкIэ ягъэпэжащ.
Жыласэ Заурбэч.
Кърымым медалиплI къраш
«Ялта-Интурист» спорткомплексым иджыбла-гъэ щекIуэкIащ каратэмкIэ урысейпсо зэхьэзэ-хуэ. Абы хэтащ зи ныбжьыр илъэс 12-м щыщIэдзауэ 17-м нэс щIалэхэмрэ хъыджэбзхэмрэ. Зэхьэзэхуэр екIуэкIащ гупищу гуэшауэ.
Къэбэрдей-Балъкъэрым икIахэр хэтащ «кумитэ» лIэужьыгъуэм. Абыхэм медаль зэмылIэужьыгъуэу плIы къахьащ.
Килограмм 30-м нэс зи хьэлъагъхэм я зэпеуэм бжьыпэр щиубыдащ ТекIуий Алим. И хьэрхуэ- рэгъу псори хигъащIэри, абы дыщэ медалыр зыIэригъэхьащ.
Кърымым щекIуэкIа урысейпсо зэхьэзэхуэм я ныбжьым елъытауэ зыхэ-та зэпеуэхэм ещанэ увыпIэхэр щаубыдащ Ныр Илонэ (килограмм 45-м нэс зи хьэлъагъхэм я деж), Арсенин Кирилл (кг 30), Щомахуэ Алим сымэ.
НыбжьыщIэхэр ягъасэ Щомахуэ Владимир, Гуэбэшы Аслъэн, Мэш Азэмэт, КIэмпIарэ Рустам сымэ.
Хьэтау Ислъам.
Нэхъ хьэлъэхэм яхыхьами
Нефтеюганск дэт «Жемчужина Югры» спорткомплексым щызэхэтащ Урысейм Спорт бэнэкIэмкIэ и федерацэм и вице-президент Семёнов Владимир и саугъэтым щыщIэбэна XIV дунейпсо зэхьэзэхуэ.
Килограмм 70-м нэс зи хьэлъагъхэм бэнэкIэ хуитымкIэ я зэпеуэм и финалым хуэзышэ зэIущIэм ди лъахэгъу ЗакIуий Анзор къыщыхигъэщIащ Осетие Ищхъэрэ — Аланием и щIыхьыр зыхъумэ Сидакъ Заурбэч. Арщхьэ-кIэ ди щIалэм Iэмал игъуэтащ жэз медалым щIэбэныну. Дагъыстэным щыщ Арчиханов Рэмэзан 14:8-уэ хигъащIэри, абы ещанэ увыпIэр иубыдащ.
Мы зэхьэзэхуэм ЗакIуий Анзор щыбэнар иджыри къэс зыхэмыта хьэлъагъыщIэращ. Абы щхьэкIэ къэмынэу жэз медалыр зыIэригъэхьащ.
Нефтеюганск щызэхэта дунейпсо зэхьэзэхуэм хъарзынэу зыкъыщигъэлъэгъуащ Машэжь Расули. Килограмм 57-м нэс зи хьэлъагъхэм я зэпеуэм ар къыщыхагъэщIэфар кIэух зэIущIэращ икIи дыжьын медалыр зыIэригъэхьащ.
Хьэтау Ислъам.
